Portul popular românesc, expresie a identității naționale

1. Introducere

În curgerea neistovită a timpului, înnoirile de azi se însumează firesc tradiției, îmbogățind-o, ducând mereu mai departe prețioase acumulări, creația populară contemporană se afirmă prin cele mai caracteristice manifestări ale ei, ca un fenomen, de admirabilă continuitate.

Identitatea naţională reprezintă un ansamblu de date şi trăsături prin care se individualizează o persoană. Identitatea persoanei este influenţată major şi de relaţiile acesteia cu cei din jur. În istoria culturală a fiecărei naţiuni un loc important aparţine costumului naţional. Imbrăcăminte tradiţională a fost creat de multe generații. Caracteristicile sale principale au evoluat în funcţie de tradiţiile istorice, cum ar fi agricultura, condiţiile climaterice. Aceasta reflectă caracteristicile etnice şi culturale cu alte naţiuni, întruchipate de cele mai bune realizari ale artiștilor populari. Costumul naţional nu mai este o îmbracaminte zilnică. El a rămas ca un tip special de haine pentru festivități, el a devenit o parte integrantă în ritualurile sărbătorilor..[[1]](#footnote-1)

Identitatea românească desemnează ceea ce românii au specific, ca popor distinct de alte comunităţi naţionale, reflectă calea specifică în care ei îşi construiesc cultura şi îşi organizează viaţa privată şi viaţa publică, exprimă modul lor particular de a răspunde la constantele universale ale culturii: îmbrăcăminte, hrană, locuire, religie, joc, artă, comunicare, limbă.

Așa cum a străbătut secole, portul popular poate prilejui astăzi recitirea unora din marile adevăruri ale spiritualității românești. Alături de alte forme ale creativității populare, el este, așa cum afirma Mihai Eminescu “un izvor mai curat ca lacrima și mai prețios ca aurul ”. Este un izvor care înlesnește nu doar o simplă reîntoarcere spre ființa poporului ci cu mult mai mult, o puternică legătura cu istoria, tradițiile și obiceiurile românești [[2]](#footnote-2)

În marea serie a obiectelor, formând un uriaş şi grăitor alfabet, alături de unelte, vase, construcţii, portul popular deţine un loc proeminent. Istoria portului popular din ţara noastră, este împletită, într-un chip de nedesfăcut, cu viaţa şi istoria poporului român şi a celor ce au trăit pe aceleaşi pământuri ale noastre cu mii de ani înainte.

1. Portul popular - considerații generale

Termenul folosit în mod obişnuit de specialişti pentru a denumi ansamblul de piese pe care le poartă un om pentru a-şi acoperi trupul este cel de costum, care este un neologism. În vorbire se întrebuinţează mai ales termenul *port* (lat. *portare - a purta*) adică, îmbrăcămintea şi încălţămintea obişnuită a unui om, fel de îmbrăcăminte caracteristic unui popor, unei regiuni, unei epoci, costum.. Cea mai veche atestare a termenului în limba română pare să fie din traducerea scrierii lui Herodot : ,,Le primeniră hainele lor într-alt port.” [[3]](#footnote-3)

El reprezintă una dintre cele mai importante forme de cultură ale unui popor, pe baza lui realizându-se numeroase cercetări: geneza istorică şi etapele principale de evoluţie , formele contemporane şi aria de răspândire, originalitatea sa în raport cu portul altor popoare, contribuţia lui în procesul de geneză al unui popor.

În îndelungatul proces de evoluţie al costumului popular s-au înregistrat progrese mai mult în înfrumuseţarea pieselor de bază, decât în perfecţionarea sau îmbunătăţirea croielii. Piesa de bază a fost cămaşa , purtată atât de bărbaţi, cât şi de femei. Costumul bărbătesc avea o piesă specifică, şi anume iţarii, iar cel femeiesc fota sau catrinţa.Dintre hainele pentru sezonul rece este sarica, dar şi pieptarul, confecţionate din piele de animal sau căciula, moştenită de la daci.

În evoluţia portului popular se evidenţiază trei etape.

În prima etapă portul românesc s-a individualizat în raport cu cel al popoarelor vecine şi s-a diferenţiat în funcţie de zonă. Cromatica s-a diferenţiat local pe categorii de vârstă şi zonal prin preferinţele pentru anumite tehnici, motive, etc.

Cea de a doua etapă a fost influenţată de zona orăşenească. Piesele tradiţionale au fost înlocuite în portul zilnic, şi mai apoi în portul de sărbătoare. Declinul portului traditional s-a accentuat în mai multe zone odată cu dezvoltarea economiei de schimb şi a legăturilor cu oraşele. La părăsirea portului tradițional românesc a contribuit şi ţărănimea înstărită , care în lupta pentru avere şi din dorinţa de evidenţiere a adoptat costumul orăşenesc.

În cea de a treia etapă, contemporană, costumul popular nu se mai foloseşte în mod regulat sau la treburile agricole. Portul se mai foloseşte local pentru valorificarea tradiţiilor artistice sau la evenimente şi sărbători, în regiuni ale ţării unde se mai păstreză datinile şi obiceiurile străvechi

Adevărată ,,carte de identitate” pentru locuitorii diferitelor zone geografice ale României, costumul popular tradiţional s-a constituit în urma unui îndelungat proces de creaţie[[4]](#footnote-4).

Cele mai vechi mărturii despre costumul popular datează din perioada neolitică şi epoca bronzului. Din această perioadă datează figurinele descoperite în necropola de la Cârna, Oltenia şi desenele geometrice de pe corpul unor idoli de lut - Venus de la Craiova. Aceste statuete din lut, descoperite în necropola de incinerare a staţiunii de la Cîrna din sudul regiunii Oltenia înfăţişau femei îmbrăcate în cămaşă, catrinţe şi bete, cu unele detalii ornamentale Dacii purtau plete și barbă, așa cum spunea poetul Ovidiu. Pe grumaz, nobilii purtau o cămașă mai lungă de genunchi, despicată în părți, strânsă la brâu cu curea și aveau ițari.[[5]](#footnote-5)

De-a lungul timpului, veşmântul primeşte semnificaţie socială, devenind o modalitate de a cunoaşte rangul şi ierarhia. Podoabele, materialele, culorile, croiala, devin elemente ale costumului prin care societatea interpretează apartenenţa purtătorului. De asemenea, haina transmite emoţii şi sentimente. De exemplu, albe sau negre, hainele de doliu transmit durerea rudelor, iar în anumite comunităţi reprezintă un mod de a-i proteja pe cei vii de spiritele morţilor.

Desluşirea mesajului social al costumului popular implică o atentă citire a tuturor semnelor existente (forme, culori, accesorii, etc). Costumul popular comunică şi date de ordin naţional, fiecare popor arborându-şi portul tradiţional ca şi drapelul, ambele având aceeaşi valoare simbolică. Ca element utilitar, costumul se raportează la condiţiile geografice şi de climă, la ocupaţii şi meşteşuguri.Ca element de podoabă, el este legat de cele mai importante ceremonii din viaţa purtătorului.

Costumul popular are ca piesă de bază cămaşa lungă, de culoare albă. Cu o evidentă influenţă bizantină, costumul popular nu poate fi imaginat cu o cămaşă cu mâneci scurte. Pentru mult timp, lungimea cămăşii a fost impusă de moravuri şi s-a menţinut ca simbol al dependenţei sexului feminin. De la naştere şi până la moarte, cămaşa îl însoţeşte pe ţăran la muncile câmpului şi la sărbători. Ea îndeplinşte, de asemenea, rolul de marcă socială, în cadrul societății rurale. Există o cămaşă a duminicilor, a sărbătorilor de peste an, a Paştelui şi Crăciunului, cămaşa fecioarei şi a văduvei, a nunţilor, a naşterii şi a botezului, a datinilor şi obiceiurilor, cămaşa morţii. Pentru ţăranul român, naşterea, nunta şi înmormântarea erau evenimentele cele mai importante, fiind tratate în conformitate cu indicaţiile şi interdicţiile moştenite prin tradiţie.

În cazul unei logodne, dacă fata accepta, era obligată să ţeasă şi să brodeze cămaşa de mire şi năframa. Cămaşa de mire urma ca mai târziu să fie folosită ca prima cămaşă a pruncului sau cămaşa de înmormântare a soţului. Năframa era legătura celor doi tineri în faţa lui Dumnezeu, prin participarea ei la ceremonia nunţii, ca semn al fertilităţii (fiind purtată de mire la încingătoare), dar şi al unirii celor doi pe lumea cealaltă, aceasta pe parcursul vieţii stând la icoana din casa, iar la moartea soţilor împărţindu-se în jumătate pentru fiecare. Trebuie menţionată şi cămaşa de soacră, lucrată de mireasă, ca dovadă a îndemânării şi talentului acesteia.

În unele zone etnografice, îmbrăcarea anumitor piese de port de către mireasă , în ziua nunţii, era obligatorie. În Teleorman, miresele purtau ca piesă obligatorie cojocul cu creţ sau cu clini, cu sau fără mâneci, lung până sub genunchi, decorat cu motive vegetale, realizate cu iră albă si verde. În sudul ţării, miresele înstărite purtau pe cap un fes de pâslă cu ciucure negru. În Mehedinţi, era obligatoriu ca mireasa şi naşa să poarte vâlnicul roşu, cu care se şi înmormântau.

Cămaşa mamei era brodată cu semnul crucii, iar în timpul naşterii, în tivul cămăşii erau cusute talismane- usturoi sau busuioc. Cămaşa lăuzei trebuia brodată cu cruci roşii în dreptul sânilor pentru a proteja simbolic laptele. Scutecele şi cămaşa pruncului erau croite din cămaşa de mire a tatălui, pentru a-l proteja de duhurile rele cu forţa tatălui.

Înmormântarea a fost însoţită dintotdeauna de o serie de practici şi credinţe. În acest context apare şi piesa vestimentară, cămaşa mortului.Croită ca un sac, cămaşa era prevăzută cu patru orificii sub formă de cruce, cu care era îmbrăcat defunctul pentru a nu se transforma în strigoi.

Sărbătorile de peste an impun o serie de semne şi simboluri, care implică vestimentaţia. De exemplu, cămaşa de Drăgaică, purtată în cadrul unui rit agrar numit „Sânzienele”, era cea mai frumoasă dintre cămăşile de zestre, ale celei mai mândre şi mai harnice fete, aleasă Drăgaica. „Junii Braşovului”, obicei specific zonei, readuce în prim plan costumul unei vechi organizaţii militar-populare. La cămaşa de june, purtată de vătaf, lucrau 4 femei timp de 4 luni pentru ca produsul finit să fie acoperit cu 40.000 de paiete şi mărgele, cămaşa cântărind în final aproape 10kg.

Costumul popular marchează însă şi caracterele biologice ale individului. Diferenţa de sex este marcată mai ales de piesa de bază a costumului- cămaşa, încreţită la gât pentru femei şi dreaptă pentru bărbaţi. Dar, în funcţie de anotimp, atât femeile, cât şi bărbaţii, poartă peste cămaşi pieptare, cojoace şi haine mari de blană.

Fiecare grup social sau nivel de vârstă îşi are codul său de simboluri.Aceste atribute vestimentare se subliniază prin găteala capului, decorul şi cromatica pieselor de port. Diferenţele de vârstă şi stare civică erau marcate în primul rând prin pieptănătura şi acoperământul capului. Fata care ieşea la horă pentru prima dată îşi împodobea părul cu ciucuri multicolori, cununiţe din flori artificiale sau naturale, mărgele, agrafe din os cu pietre colorate.

În zona Tării Zarandului, fetele ajunse la vârsta căsătoriei îşi puneau brâul. Bogăţia ornamentală şi cromatica se amplifică odată cu vârsta, culminând cu portul mirilor şi ajungând la un colorit sobru la bătrâni. În Gorj se găseşte o variantă specială a costumului bărbătesc, schileresc. Cămaşa bărbătească cu barburi sau cămaşa mocănească este un element de port păstoresc. Există cămăşile păcurăreşti ale păstorilor din nordul Transilvaniei, înmuiate în zer, pentru ca ţesătura să devină impermeabilă. [[6]](#footnote-6)

În timp, vestimentaţia a devenit un simbol al superiorităţii economice. Din dorinţa de a se individualiza de categoria oamenilor săraci, locuitorii avuţi ai satelor au modificat morfologia câmpurilor decorative şi vor introduce piese de la oraş, făcând din haine un mod de afirmare a poziţiei lor sociale şi economice.

Costumele din Argeş, costume de la curte, se remarcă prin abundenţa firului metalic şi paietelor, prezente pe toate componenetele sale. Regina Elisabeta, în 1885, sugera ca la balul curţii toate doamnele să se îmbrace în port popular. În acest fel, Casa Regală lansa o adevărată o formă de manifestare a sentimentelor naţionale[[7]](#footnote-7).

În spaţiul mioritic costumul popular românesc îşi găseşte rădăcinile în portul strămoşilor noştri traci, geţi şi daci fiind supus unei continue evoluţii, dar şi-a păstrat nealterate caracteristicile esenţiale: unitatea şi continuitatea sa. Portul popular reprezintă o recapitulare simbolică a întregii mitologii şi cosmogonii de început. Tainele meşteşugului de a confecţiona îmbrăcămintea nu se învăţau din cărţi ci de la femeile satului. Se transmiteau din generaţie în generaţie, de la mamă la fiică. Fetele nu se măritau până nu ştiau să toarcă şi să ţeasă.

În timpul lucrului, femeile spuneau o rugăciune ortodoxă pentru comunicare cu divinitatea: „Cămara Ta Mântuitorule, o văd împodobită. Şi îmbrăcăminte nu am ca să intru într-însa. Luminează-mi haina – taina sufletului meu! Si mă mântuieşte, Mântuitorul meu”. Aşadar costumul popular era taina sufletului femeii, slavă a întregii familii.[[8]](#footnote-8)

Pornind de la realizările artistice făcute cu materii prime produse în gospodăriile ţăranilor, portul popular românesc a dovedit bogata măiestrie a ţăranului român, atât în ornarea ţesăturilor şi a broderiilor cât şi în obţinerea culorilor vegetale. Portul popular se diferenţiază în funcţie de anotimp, ocazii festive, vârstă şi sex, adaptându-se ocupaţiilor specifice fiecărei zone.

Femeia, cu pricepere şi măiestrie artistică, a făcut hainele din tot sufletul ei, nemuritor fireşte. A cusut fiecare frunză, floare, figură. Avea în memorie fiecare etapă a lucrăturii de la lână brută la fir, la ţesătură. Fiecare împunsătură de ac trecuse prin zâmbetul, lacrima, dragostea ei. Cusătura descrie chiar ţinta finală, lumea fără dor. Hainele acestea erau adevărate arme spirituale, asigurând protecţia purtătorului faţă de demoni.

Prin îmbrăcarea acestor haine numite populare, ale întregii populaţii, omul se îmbracă cu întregul univers (lume) „eu trăiesc în lume, dar şi întreaga lume e în mine”. Deci portul popular reprezintă o recapitulare simbolică a întregii mitologii şi cosmogonii de început.[[9]](#footnote-9)

Folclorul era integrat în vechime într-un context socio-cultural care cuprindea toate faptele de viaţă din lumea satului. Omul muncea şi sărbătorea în colectiv şi în acord cu lumea.

Portul românesc, ca trăsături generale, are aceeaşi asemănare pe tot cuprinsul ţării, având desigur deosebiri de amănunte, cu schimbări de formă, croială, ornamentaţie şi cromatică. Această unitate îi dă caracter de popular şi naţional. [[10]](#footnote-10)

1. Semnificațiile costumului popular național român

Portul popular - izvorât din sufletul ţăranului român are ca semnificaţii:

1. Semnificaţia goliciunii. Îmbrăcămintea, are rolul de a acoperi corpul uman ca o cerinţă divină şi apoi a-l apăra de intemperiile vremii, de aceea variază în funcţie de anotimp, fiind mai groasă iarna (ţesături de lână şi blană) şi cât mai uşoară vara (cânepă, in, bumbac). Ţesătura din cânepă ţine de cald iarna şi răcoare vara. [[11]](#footnote-11)

2. Semnificaţia socială. Hainele exprimă starea socială a celui care le poartă faţă de ceilalţi. Diferenţa este dată de ornamentaţie, cromatică şi punctul de cusătură. Unele haine indicau profesiile, de exemplu ciobanii, lucrătorii la pădure, muncile agricole, când costumul este simplu, faţă de cel purtat la sărbători ori la nuntă. Brâul (cingătoarea) avea rol de a ţine strâns abdomenul şi rinichii. El înseamnă însă şi abnegaţie şi curăţenie sufletească, precum şi puterea de a învinge căderea spre ispită şi alte rele. Costumul popular indică şi vârsta purtătorului.[[12]](#footnote-12)

3. Semnificaţii magico-religioase. Costumul naţional românesc, prin lucrătură, ornamentaţie şi decoraţiile de pe haine, avea ca scop de a-i apăra pe cei care le poartă de fiinţele malefice, duhurile rele, dar şi de a le aduce noroc şi sănătate, având caracter apotropaic şi în acelaşi timp afrodisiac.

Deci, putem spune că în portul popular românesc se îmbină utilul cu frumosul, realizând echilibrul necesar între suflet şi trup, fără ca importanța unuia să fie exacerbată în detrimentul celuilalt, iar românul creştin şi ortodox, creatorul şi purtătorul acestor haine, avea mereu în gând afirmaţia Apostolului Pavel: „trupul vostru este templu al Duhului Sfânt”.[[13]](#footnote-13)

Costumul popular, creaţie a ţărăncii noastre, ca parte a Sfintei Tradiţii, este martor al existenții noastre şi vorbeşte de sfinţenia locurilor şi a oamenilor ce locuiesc în aceste spaţii, rămâne ca un talisman al românismului de azi. El este *pilon al identităţii noastre româneşti*. Este legitimaţia noastră aici. Este o măsură pentru românii ce vin din transcendent.[[14]](#footnote-14)

Unitatea portului popular românesc se înscrie ca o coordonată importantă, majoră, în tabloul general al unităţii culturale a românilor de pretutiundeni.

Portul popular, această moştenire pe care ne-au lăsat-o străbunii noştri apare azi cu atât mai impresionantă cu cât unitatea ei, din Maramureş până în Dobrogea şi din Oltenia şi Banat până în Moldova şi Transilvania, din Ţara Crişurilor până în Muntenia, se manifestă în toate domeniile sau aspectele esenţiale ale costumului popular,cum ar fi : materia primă folosită, croiala şi structura diferitelor piese, ornamentaţia cu tot ce implică aceasta de la repertoriul motivelor la compoziţie, coloritul, alcătuirea de ansamblu a costumului.[[15]](#footnote-15)

1. Concluzii

Portul popular este unul din fenomenele etnografice care s-a dezvoltat odată cu formele vieţii sociale şi se manifestă ca unul din elementele de bază ale culturii materiale. Cunoaşterea lui înseamnă înţelegerea caracterelor proprii ale poporului şi contribuie esenţial la definirea specificului etnic.

Costumul popular este o sinteză artistică a sufletului mioritic românesc: o întruchipare, prin ţesătură şi cusătură, a inegalabilei doine populare româneşti.

Cunoşti o ţară sau un popor pornind de la oameni şi de la obiectele plăsmuite de ei. Alături de limbă, obiceiuri şi tradiţii, costumul popular constituie o emblemă de recunoaştere, o marcă a identităţii etnice, un document cu certă valoare istorică şi artistică.

Portul popular, parte integrantă a culturii populare româneşti, constituie un document viu al trecutului, care dăinuind peste veacuri a transmis generaţiilor mesajul unei creaţii artistice autentice, cu un conţinut propriu, specific, cu o puternică amprentă de originalitate, manifestată în formă, ornamentică, cromatică. Costumul tradiţional depăşit treptat de formele portului adaptat noilor condiţii de viaţă, capătă în realitatea etnografică contemporană un alt sens, păstrându-se ca un ansamblu rezervat zilelor de sărbătoare, nelipsit din manifestările de afirmare ale creaţiei populare româneşti atât în ţară cât şi în străinătate.

Portul românesc este o expresie a geniului poporului nostru, din cele mai vechi timpuri până azi, el oglindind deopotrivă continuitatea şi vechimea noastră pe aceste meleaguri. Şcolari şi adulţi, mame şi educatori suntem chemaţi cu toţii, cei care cunoaştem costumul românesc, în forma cea adevărată, să contribuim la păstrarea lui. Frumuseţea costumului românesc este un merit artistic al poporului nostru, o mândrie care a trecut de mult hotarele patriei.

Astăzi, în procesul de revenire la valorile tradiționale, este necesar să păstrăm şi să protejăm diversitatea expresiilor culturale, să ne promovăm originalitatea şi identitatea ca certificat al creativităţii şi etnicităţii.

1. Constantin Schifirne, *Identitatea romînească în contextul modernității tendențiale*, în ‘*’Revista Română de Sociologie*’’, serie nouă, anul XX, nr. 5–6, , Bucureşti, 2009 , p. 461 [↑](#footnote-ref-1)
2. Prof Florentina, Radu, *Portul popular, permanență și continuitate*, în ‘’ *Portul popular - eterna provocare’’* , Caracal, 2010, pag. 32 [↑](#footnote-ref-2)
3. Zamfira Mihail, *Terminologia portului popular românesc în perspectivă etnolingvistică comparată sud-est europeană*, Editura Academiei Republicii Socialiste România, 1978, p. 39 [↑](#footnote-ref-3)
4. Doina Işfănoni, Paula Popoiu , *Costumul românesc de patrimoniu* în colecţiile Muzeului Naţional al Satului "Dimitrie Gusti" trad. Costume roumain de patrimoine des collections du Musee national du Village "Dimi-trie Gusti" 2008. p. 56 [↑](#footnote-ref-4)
5. Emilia Pavel, *Portul popular moldovenesc* , editura Junimea , Iaşi, 1976, p. 15-16 [↑](#footnote-ref-5)
6. Tancred, Bănățeanu*, Portul popular românesc*, editura Didactică și pedagogică, București, 1965, p. 34-36 [↑](#footnote-ref-6)
7. Elena Secoşan, Paul Petrescu,*Portul popular de sărbătoare din România*, Editura Meridiane, 1984, p. 17 [↑](#footnote-ref-7)
8. Prof. Pavel, Panduru,*Semnificaţia costumului naţional românesc,* în “*Neamul Romanesc*”,nr .9,2011, p 34 [↑](#footnote-ref-8)
9. *Idem*, *Semnificaţia costumului naţional românesc* in ‘’*Vestea*’’, nr .2, 2010, p. 23 [↑](#footnote-ref-9)
10. Tancred, Bănățeanu, *Portul popular românesc*, editura Didactică și pedagogică, București, 1965, p. 56 [↑](#footnote-ref-10)
11. Prof. Pavel, Panduru, *Semnificaţia costumului naţional românesc*, in *„Vestea*” nr 2, 2010 p.23 [↑](#footnote-ref-11)
12. <http://www.dorohoinews.ro> [↑](#footnote-ref-12)
13. <http://www.dorohoinews.ro> [↑](#footnote-ref-13)
14. *Ibidem*, p.25 [↑](#footnote-ref-14)
15. Elena Secoşan, Paul Petrescu, *Portul popular de sărbătoare din România*, Editura Meridiane, 1984, p. 19 [↑](#footnote-ref-15)